Ego Henricus, Trecensium comes palatinus, universis tam presentibus quam futuris, notum fieri volo quod, cum, orationum causa, Senonis, æcclesiam Sancti-Petri-Vivi et beatos martires Savinianum, Potencianum et Altinum adiissem, placuit domino Odoni, tunc ejusdem loci abbati, et fratribus ejus, quod mihi de sacrosanctis reliquiis predictorum martyrum Potenciani scilicet et Altini darent; quas Trecis, in ecclesia beati prothomartiris Stephani, cum summa veneratione et debita reverentia, collocavi. Hujus itaque rei gratia, et propter amorem quem erga prefatam ecclesiam ego et antecessores mei ab antiquo habueramus, eidem æcclesiæ Sancti-Petri-Vivi Senonensis et æcclesiæ de Naudo, pro animabus patris et matris meæ, et antecessorum meorum, et pro remissione peccatorum meorum, quicquid apud Naudum, et in parrochia ejusdem villæ, tam in hominibus et censibus quam in justicia et rebus aliis, exceptis casamentis, habebam, in perpetuam elemosinam libere possidendum donavi. Hoc etiam de prefata donatione mihi et heredibus meis retinui, quod predictarum rerum custodia et advocatio in aliam quam in meam et heredum meorum manum transferri non poterit. Concessi etiam prefatæ æcclesiæ, apud Pruvinum, domos duas liberas a justicia et ab omni exactione et consuetudine ad me pertinenti: domum videlicet quæ fuit Johannis filii Almanni, sitam in vico Sancti-Johannis, et domum Hugonis Bridelli, que sita est juxta Sanctum-Teobaldum. Que ut nota permaneant et in statu suo rata perseverent, litteris annotata sigilli mei impressione firmavi, sub testibus istis quorum hec sunt nomina: magister Stephanus, Pruvinensis æcclesiæ prepositus; dominus Nicholaus, capellanus meus; Ansellus de Triagnello; Odo, constabularius; Hugo de Planceio; Robertus de Milliaco; Drogo de Pruvino; Petrus, frater ejus; Deymbertus de Braio; Girardus Eventatus; Guillelmus, marescallus et Artaldus, camerarius. Acta sunt hec, anno incarnati Verbi Mº Cº LXº VIIº; data Trecis, per manum Guillelmi, cancellarii.